BBIK วิ่ง 3% โบรกชี้กำไรปีนี้ “นิวไฮ” ต่อ ทะลุ 250 ล้าน เคาะเป้า 165 บ.
BBIK บวก 3% โบรกคาดกำไรปีนี้แตะ 252 ล้านบาท โต 82% รับแผนขยายตลาดต่างประเทศมากขึ้น รวมถึงดีลใหม่ๆ แนะนำราคาเป้าหมาย 165 บ.
BBIK บวก 3% โบรกคาดกำไรปีนี้แตะ 252 ล้านบาท โต 82% รับแผนขยายตลาดต่างประเทศมากขึ้น รวมถึงดีลใหม่ๆ แนะนำราคาเป้าหมาย 165 บ.
13 ม.ค. 2566

ผู้สื่อข่าวรายงานว่าวันนี้ (13 ม.ค. 2566) ราคาหุ้น บริษัท บลูบิค กรุ๊ป จำกัด (มหาชน) หรือ BBIK ณ เวลา 11:12 น. อยู่ที่ระดับ 126.50 บาท เพิ่มขึ้น 3.50 บาท หรือ 2.85% โดยทำจุดสูงสุดที่ 127 บาท และทำจุดต่ำสุดที่ 124 บาท ด้วยมูลค่าการซื้อขาย 24.52 ล้านบาท

บล.ดาโอ (ประเทศไทย) ระบุในบทวิเคราะห์ว่า การที่ BBIK ขยายตลาดไปต่างประเทศได้มากขึ้น โดยตั้งเป้าหมายรายได้จากประเทศเวียดนามในปี 66 ที่ 50 ล้านบาท จะคิดเป็น 4% จากเป้ารายได้รวมปี 66 ที่ 1.30 พันล้านบาท เพิ่มขึ้น 127% จากงวดเดียวกันของปีก่อน และจะช่วยหนุนสัดส่วนรายได้จากต่างประเทศในปี 66 ให้ได้ที่ 20% และการเติบโตของรายได้รวมให้เป็นไปตามเป้าหมายที่ BBIK ตั้งไว้
ทั้งนี้ทางฝ่ายวิจัยยังคงประเมินกำไรปี 66 ที่ 252 ล้านบาท เพิ่มขึ้น 82% จากงวดเดียวกันของปีก่อน ส่วนกำไรปี 67 อยู่ที่  365 ล้านบาท เพิ่มขึ้น 45% จากงวดเดียวกันของปีก่อน ซึ่งยังคงเติบโตโดดเด่นต่อเนื่องจากการทำดีล M&amp;A ใหม่ 2 ดีลในช่วงต้นเดือน ธ.ค.65 และแผนการขยายต่างประเทศมากขึ้น รวมถึงในปี 66 effective tax rate จะลดลงเหลือ 5%-10% จากปี 65 ที่จะอยู่ที่ประมาณ 15% จากสิทธิประโยชน์ทางภาษีจาก BOI นอกจากนั้นกำไรยังมีโอกาสอัพไซด์ได้อีกหากการขยายตลาดในต่างประเทศเติบโตได้ดีมากขึ้น รวมถึงการทำดีลใหม่ๆ (JV และ M&amp;A) คงคำแนะนำ “ซื้อ” และราคาเป้าหมาย 165 บาท
อย่างไรก็ดีทางฝ่ายวิจัยยังชอบ BBIK โดยมี key catalyst จากการเติบโตทั้ง organic และ inorganic growth ซึ่งจะทำให้กำไรที่ยังคงเติบโตโดดเด่นทำสถิติสูงสุดใหม่ได้ต่อเนื่อง